# Poziv k imenovanju predstavnikov prostovoljskih organizacij v Odbor Republike Slovenije za podelitev državnih priznanj na področju prostovoljstva za obdobje 2024-2028

# Spoštovani!

# Na podlagi poziva Ministrstva za javno upravo Slovenska filantropija poziva članice Slovenske mreže prostovoljskih organizacij in druge prostovoljske organizacije k sodelovanju pri izboru štirih (4) predstavnikov prostovoljskih organizacij in štirih (4) njihovih namestnikov v Odbor Republike Slovenije za podelitev državnih priznanj na področju prostovoljstva za obdobje 2024-2028.

Predstavnike se imenuje za štiri leta z enkratno možnostjo ponovnega imenovanja. Od predstavnikov se pričakuje aktivno sodelovanje v odboru, ki ga bodo sestavljali predstavniki prostovoljskih organizacij in ministrstev ter drugih pomembnih akterjev. Delo odbora vključuje izbor kandidatov in podelitev državnih priznanj na področju prostovoljstva.

V skladu z načeli demokratičnega izbora bomo postopek izbora predstavnikov prostovoljskih organizacij izvedli v skladu s Poslovnikom postopka izbora predstavnikov prostovoljskih organizacij v Odbor RS za podelitev državnih priznanj na področju prostovoljstva.

Kandidate lahko predlagajo samo nevladne organizacije, ki imajo **status prostovoljske organizacije** v skladu z 9. členom Zakona o prostovoljstvu oziroma vpisane v Vpisnik prostovoljskih organizacij in organizacij s prostovoljskim programom na AJPES.

**Kako poteka postopek?**

Postopek izbora predstavnikov poteka tako, da PO najprej predlagajo svoje kandidate. Med njimi se poskuša s soglasjem vseh kandidatov izbrati najprimernejše. Če soglasja za imenovanje ni, se izvedejo volitve, v katerih lahko sodelujejo vse PO, ki so za to v naprej pokazale interes (se pravi, da so se prijavile kot volivci ali so predlagale svojega kandidata).

***V postopku izbora bodo torej lahko sodelovale samo tiste PO, ki bodo pravočasno poslale prijavnico.***

Prijavnica za sodelovanje je v prilogi.

Za postopek izbora predstavnikov prostovoljskih organizacij v Odbor RS za podelitev državnih priznanj na področju prostovoljstva velja naslednji rokovnik:

8. 11. 2023 - objava poziva za prijavo kandidatov in volilnih upravičencev

22. 11. 2023 - rok za oddajo prijav kandidatov in upravičencev

23. 11. 2023 ob 11.00 - seja komisije za pregled prijav

27. 11. 2023 – rok za dopolnitev vlog

28. 11. 2023 - objava seznama kandidatov in seznama upravičencev za glasovanje na [www.prostovoljstvo.org](http://www.prostovoljstvo.org)

7. 12. 2023 ob 11.00 - javna predstavitev kandidatov in poskus imenovanja s soglasjem

7. 12. 2023 - razpis volitev (pogojno, če soglasje ne bo doseženo)

11. 12. 2023 - zaključek volitev (pogojno)

12. 12. 2023 - seja komisije za pregled glasovnic in izdaja sklepa o imenovanju (pogojno).

Seje komisije za pregled prijavnic, za pregled glasovnic in javna predstavitev se bodo odvile v prostorih Slovenske filantropije (Cesta Dolomitskega odreda 11, 1000 Ljubljana).

Prijava mora vsebovati podpis zastopnika prostovoljske organizacije, žig organizacije in podpis kandidata, v kolikor se ga predlaga. **V primeru pošiljanja prijave po elektronski pošti mora ta vsebovati faksimile podpisa ali skenirano podpisano prijavo.**

Prijave pošljite:

* po pošti na naslov: Slovenska filantropija, Cesta Dolomitskega odreda 11, 1000 Ljubljana ali
* po elektronski pošti na: slovenska@filantropija.org

**Ne glede na način pošiljanja mora prijava prispeti na enega od zgornjih naslovov najkasneje do 22. 11. 2023 do 12h.**

Za dodatne informacije o postopku izbora smo vam na voljo na telefonu 01 433 40 24 ali na elektronski pošti slovenska@filantropija.org.

**Vabimo vse zainteresirane prostovoljske organizacije, da sodelujete v postopku izbora.**

Lep pozdrav,

Ljubljana, 8. november 2023

 Slovenska filantropija za Slovensko mrežo prostovoljskih organizacij Franc Zlatar, izvršni direktor

#